**Likumprojekta “Grozījumi Gada pārskatu un konsolidēto gada pārskatu likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekts izstrādāts, lai atbilstoši dotajam uzdevumam:  1) uzlabotu finanšu pārskata informācijas salīdzināmību globālā mērogā (pilnveidotas finanšu pārskata posteņu atzīšanas, novērtēšanas un norādīšanas normas atbilstoši Starptautisko grāmatvedības standartu prasībām);  2) uzlabotu pētniecības un attīstības statistikas datu iegūšanu, tai skaitā izmantojot Valsts ieņēmumu dienesta Elektroniskās deklarēšanas sistēmas resursus;  3) uzlabotu datu iegūšanu par būvniecības pakalpojumu sniegšanu izmantojot Valsts ieņēmumu dienesta Elektroniskās deklarēšanas sistēmas resursus, kas atvieglos valsts nodevas par reģistrācijas darbībām būvkomersantu reģistrā administrēšanu.  Likums stāsies spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Darba plāna uzdevums 2021-DP-04-/167 (ar 11.01.2021. rīkojumu Nr.11 apstiprinātā Finanšu ministrijas darba plāna 2021.gadam 167.punkts): Lai uzlabotu grāmatvedībā noteiktās normas, saistībā ar pamatlīdzekļu pārvērtēšanu tuvinot tās Starptautisko grāmatvedības standartu (SGS) prasībām, kā arī, lai sabiedrībai, kuras pārvedami vērtspapīri ir bijuši iekļauti regulētajā tirgū un kura iepriekš ir sagatavojusi gada pārskatus atbilstoši SGS, pārstājot būt par regulētā tirgus dalībnieci, tā varētu turpināt, neatkarīgi no tās lieluma, sagatavot gada pārskatus atbilstoši SGS, izstrādāt grozījumus Gada pārskatu un konsolidēto gada pārskatu likumā (turpmāk – Likums).  Ministru prezidenta 2021.gada 12.maija rezolūcija Nr. 2021-1.1.1/28-28 - par nepieciešamiem uzlabojumiem pētniecības un attīstības statistikas datu iegūšanai, t.sk. izmantojot Valsts ieņēmumu dienesta Elektroniskās deklarēšanas sistēmas resursus. Grozījumu Gada pārskatu un konsolidēto pārskatu likumā, lai nodrošinātu, ka vidējo un lielo sabiedrību finanšu pārskatos tiek iekļauta detalizēta informācija par pētniecības un attīstības izmaksām, tādējādi radot iespēju iegūt detalizētākus pētniecības un attīstības statistikas datus, t.sk. izmantojot Valsts ieņēmumu dienesta Elektroniskās deklarēšanas sistēmas resursus, sagatavošana atbalstīta Latvijas Pētniecības un inovācijas stratēģiskā padomes (izveidota ar Ministru prezidenta 2019. gada 10. jūnija rīkojumu Nr. 149) 2021. gada 30. jūnija sēdē.  Valsts kontroles revīzijā “Par Latvijas Republikas 2019.gada pārskatu par valsts budžeta izpildi un par pašvaldību budžetiem” sniegtais ieteikums “Finanšu ministrijai sadarbībā ar Ekonomikas ministriju un Būvniecības valsts kontroles biroju pilnveidot būvkomersantu reģistrēšanas nodevas samaksas kontroli, lai uzraugošā un valsts nodevu administrējošā iestāde spētu pārliecināties, ka visi būvkomersanti reģistrējas, sniedz patiesu informāciju un nodevu samaksā atbilstoši normatīvajam aktam”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Pašreizējā situācija un problēmas, kuru risināšanai tiesību akta projekts izstrādāts**  Gada pārskata sagatavošana atbilstoši SGS  Pašlaik saskaņā ar Likuma 3.panta septīto daļu liela sabiedrība var sagatavot gada pārskatu atbilstoši starptautiskajiem grāmatvedības standartiem (turpmāk – SGS). Vairākas komercsabiedrības, kuras Likuma izpratnē nav lielas sabiedrības, bet kuru pārvedami vērtspapīri iepriekšējā pārskata gadā vai par to ilgākā laika posmā ir bijuši iekļauti regulētajā tirgū un šī iemesla dēļ gada pārskats un konsolidētais gada pārskats, ievērojot Finanšu instrumentu tirgus likuma prasības, ir bijis sagatavots atbilstoši SGS, izteica vēlēšanos, lai arī pēc tam, kad tās pārstāj būt par regulētā tirgus dalībniecēm, tām būtu atļauts turpināt sagatavot gada pārskatu atbilstoši SGS. Pašlaik attiecībā uz gada pārskatu Likuma subjektiem šāda iespēja nav atļauta. Savukārt, konsolidēto gada pārskatu, saskaņā ar Likuma 70.pantā minēto jau pašlaik ir atļauts sagatavot saskaņā ar SGS. Turklāt, turpinot gada pārskatu sagatavot atbilstoši SGS arī pēc tam, kad sabiedrība pārstāj būt par regulētā tirgus dalībnieci, tiktu ievērots Likuma 14.panta pirmās daļas 2.punktā minētais finanšu pārskata sagatavošanas vispārīgais princips - finanšu pārskata sagatavošanā izmanto to pašu grāmatvedības politiku un novērtēšanas metodes, kuras izmantotas iepriekšējā pārskata gadā.  Pārvērtēšanas rezerves veidošana atbilstoši SGS  Pašlaik Likuma 33.panta otrās daļas otrais teikums attiecībā uz ilgtermiņa ieguldījumu pārvērtēšanas rezerves veidošanu noteic: ”Tomēr ilgtermiņa ieguldījumu pārvērtēšanas rezervē neiekļauj summu, kuras apmērā pārvērtēšanas rezultātā radies vērtības pieaugums pilnībā vai daļēji kompensē tā paša pamatlīdzekļu objekta vērtības samazinājuma korekcijas, kas iepriekšējos pārskata gados bija ietvertas peļņas vai zaudējumu aprēķinā kā izmaksas.  Saskaņā ar šī Likuma 1.panta 22.punktā sniegto termina skaidrojumu: “vērtības samazinājuma korekcijas — korekcijas, kuras veic, lai norādītu aktīvu vērtības samazinājumu bilances datumā, neatkarīgi no tā, vai šis vērtības samazinājums ir vai nav galīgs. Ar vērtības samazinājuma korekcijām saprot arī pamatlīdzekļa ikgadējā nolietojuma aprēķināšanu un nemateriālo ieguldījumu ikgadējo vērtības norakstīšanu.”  No minētās Likuma normas var saprast, ka pārvērtēšanas rezervē var neiekļaut arī tādu summu, kas kompensē aprēķināto pamatlīdzekļa ikgadējo nolietojumu.  Savukārt, 16. SGS “Pamatlīdzekļi” (turpmāk – 16. SGS) attiecībā uz pārvērtēšanas modeli paredz (39.punkts):  “39. Ja aktīva uzskaites vērtību pārvērtēšanas rezultātā palielina, šo palielinājumu jāatzīst citos peļņas vai zaudējumu aprēķinā neatspoguļotajos ienākumos un jāuzkrāj pašu kapitāla postenī “pārvērtēšanas rezerve”. Tomēr palielinājums ir jāatzīst peļņā vai zaudējumos tādā apmērā, par kādu tas apvērš tā paša aktīva pārvērtēšanas samazinājumu, kas iepriekš atzīts peļņā vai zaudējumos.”  Tas nozīmē, ka minētajā Likuma normā ietvertais noteikums atšķiras no 16. SGS ietvertā norādījuma, un tādēļ ir jāprecizē.  Jāatzīmē, ka noteikums, kas iekļauts Likuma 33.panta otrās daļas 2.teikumā, pieņemts papildus Eiropas Parlamenta un Padomes 2013. gada 26. jūnija Direktīvā 2013/34/ES par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes Direktīvu 2006/43/EK un atceļ Padomes Direktīvas 78/660/EEK un 83/349/EEK (turpmāk - Grāmatvedības direktīva) 2013/34/ES paredzētajam (direktīvā nav šādas prasības). Šis noteikums pārņemts no spēku zaudējušā Gada pārskatu likuma 29.panta, kura otrais teikums paredzēja: “Ja pārvērtēšanas rezultātā radies vērtības pieaugums pilnībā vai daļēji kompensē tā paša ilgtermiņa ieguldījumu objekta vērtības samazinājumu, kas iepriekšējos pārskata gados bija ietverts peļņas vai zaudējumu aprēķinā kā izmaksas, šādu vērtības pieaugumu summā, kas nepārsniedz minētās izmaksas, ietver peļņas vai zaudējumu aprēķinā kā ieņēmumus tajā pārskata gadā, kad tas konstatēts.” Minētās normas pārņemšanas laikā vārdi “vērtības samazinājums” bija aizstāti ar vārdiem “vērtības samazinājuma korekcijas”. Līdz ar to secināms, ka, pēc būtības, bija radusies redakcionāla rakstura kļūda, kuru nepieciešams labot.  Informācija par pētniecības un attīstības izmaksām  Saskaņā ar Likuma 1.panta pirmās daļas 2. un 19.punktā sniegtajiem likumā lietoto terminu skaidrojumiem:  “2) attīstības izmaksas — izmaksas, kuras tieši attiecināmas uz attīstības pasākumiem vai kuras var pamatoti saistīt ar šiem pasākumiem;  19) pētniecības izmaksas — izmaksas, kuras ir tieši attiecināmas uz pētniecības pasākumiem, kā arī tādas izmaksas, kuras radušās konkrēta nemateriālo ieguldījumu objekta veidošanas projekta attīstības posmā, ja sabiedrība nevar nošķirt šā projekta pētniecības posmu no tā attīstības posma.”  Likuma 30.pants noteic, ka attīstības izmaksas var iekļaut bilancē (kapitalizēt) (bilances aktīvā ilgtermiņa ieguldījumu postenī “1. Attīstības izmaksas”) ar nosacījumu, ka tikmēr, kamēr attīstības izmaksu objekta sākotnējā vērtība nav pilnībā norakstīta, peļņas sadale nenotiek, ja vien sadalei pieejamo rezervju un iepriekšējo gadu nesadalītās peļņas summa nav vismaz vienāda ar attīstības izmaksu sākotnējās vērtības nenorakstīto summu.  Saskaņā ar Likuma 55.panta trešās daļas 2.punktu Vadības ziņojumā sniedz ziņas arī par pasākumiem pētniecības un attīstības jomā.  Taču, lai uzlabotu pētniecības un attīstības statistikas datu iegūšanu, tai skaitā izmantojot Valsts ieņēmumu dienesta Elektroniskās deklarēšanas sistēmas resursus nepieciešams papildināt ar obligātu pienākumu uzņēmumiem (lielajām un vidējām sabiedrībām) sniegt finanšu pārskatu sastāvdaļā - pielikumā, detalizētu informāciju par pētniecības un attīstības izmaksām. Šādi grozījumi atrisinātu radušos problēmu statistikas datu iegūšanai par veiktajiem ieguldījumiem pētniecībā un attīstībā no gadu pārskatiem.  Jāatzīmē, ka Grāmatvedības direktīva 2013/34/ES pieļauj, ka dalībvalstis var pieprasīt uzņēmumiem, kas nav mazie uzņēmumi, papildus informācijai, kura prasīta saskaņā ar šo direktīvu, gada finanšu pārskatos atklāt vēl citu informāciju.  Savukārt, Likuma 15.panta pirmās daļas 8. punktā dots pilnvarojums Ministru kabinetam izdot noteikumus, kuros nosaka pētniecības un attīstības pasākumu un sabiedrībā radītu bezķermenisku lietu, kuras neatbilst nemateriālo ieguldījumu klasifikācijas nosacījumiem, norādīšanu finanšu pārskatā, minot konkrētus piemērus.  Konvertējamas obligācijas  Pašlaik Likuma 53.panta pirmās daļas 9.punkts attiecībā uz ziņu sniegšanu finanšu pārskata pielikumā par vērtspapīriem noteic, ka jānorāda: “9) jebkuras līdzdalības apliecības, konvertējamas obligācijas, regulētā tirgū tirgotas garantijas, iespējas līguma vai tamlīdzīga finanšu instrumenta esamība, norādot skaitu un tiesības, kādas tas piešķir;”.  Ar minēto Likuma prasību pārņemts Grāmatvedības direktīvas 17. panta 1. punkta “j” apakšpunkts, kas paredz, ka finanšu pārskata pielikumā jāsniedz ziņas arī par: “jebkādu līdzdalības sertifikātu, konvertējamu obligāciju, regulētā tirgū tirgotu garantiju, iespējas līgumu vai tamlīdzīgu vērtspapīru vai tiesību esamība, norādot to skaitu un tiesības, kādas tie piešķir”.  Lai būtu nepārprotami skaidri redzams, ka Grāmatvedības direktīvas prasības ir pārņemtas Likumā pilnībā, nepieciešams attiecīgi precizēt Likuma 53.panta pirmās daļas 9.punktu.  Atzīmējam, ka kapitālsabiedrības var izmantot vairākus finansēšanas avotus. Kā pamata finansēšanas avotu izmanto pamatkapitālu, ko ieguldījuši akcionāri. Papildus var piesaistīt aizņemto kapitālu, kas juridiski var būt noformēts aizņēmuma (kredīta), parāda vērtspapīru vai citā veidā, tai skaitā finansējuma piesaiste, emitējot korporatīvos parāda vērtspapīrus – konvertējamas obligācijas. Konvertējamas obligācijas ļauj to turētājam tās apmainīt pret noteiktu skaitu emitenta akciju. Lai gan Finanšu instrumentu tirgus likuma 43.panta trešajā daļā ir minētas konvertējamas vai apmaināmas obligācijas, tomēr Latvijā kapitālsabiedrības obligācijas neemitē, bet naudu aizņemas no bankām, jo tas ir lētāk un vienkāršāk.  Ieņēmumi par sniegtajiem būvniecības pakalpojumiem  Pašlaik no Ministru kabineta 2014.gada 25.februāra noteikumu Nr.116 “Būvkomersantu reģistrācijas noteikumi” 27.punkta izriet, ka būvkomersantam ir pienākums maksāt valsts nodevu par reģistrācijas darbībām būvkomersantu reģistrā. Šo noteikumu 27.3. apakšpunktā minētajā gadījumā minētās nodevas lielums ir atkarīgs no būvkomersanta neto apgrozījuma lieluma, konkrēti - no ieņēmumiem par sniegtajiem būvniecības pakalpojumiem iepriekšējā kalendāra gadā. Saskaņā ar šo noteikumu 27.3 punktu būvkomersants, kura neto apgrozījumu veido arī ieņēmumi no saimnieciskās darbības, kas nav saistīta ar būvniecību, var šo noteikumu 27.3. apakšpunktā minēto valsts nodevu maksāt no ieņēmumiem par sniegtajiem būvniecības pakalpojumiem, ja tas ikgadējās informācijas iesniegumam pievieno gada pārskata vai konsolidētā gada pārskata sastāvā esošā peļņas vai zaudējumu aprēķina kopiju, kur ieņēmumi par sniegtajiem būvniecības pakalpojumiem ir atsevišķi uzskaitīti kādā no peļņas vai zaudējumu aprēķina posteņiem.  Saskaņā ar Ekonomikas ministrijas vēstulē Finanšu ministrijai minēto Valsts kontrole finanšu revīzijas “Par Latvijas Republikas 2019.gada pārskatu par valsts budžeta izpildi un par pašvaldību budžetiem” ietvaros konstatēja nepilnības valsts nodevas par reģistrācijas darbībām būvkomersantu reģistrā administrēšanā un secināja, ka Būvniecības valsts kontroles birojā nav izveidota un ieviesta tāda kontroles sistēma, kas ļautu precīzi un pilnā mērā novērtēt konkrēta komersanta maksājamās valsts nodevas apmēra atbilstību normatīvo aktu prasībām vai arī pamatojumu valsts nodevas samazinājumam.  Lai novērstu Valsts kontroles konstatētās nepilnības, Ekonomikas ministrija ir sniegusi priekšlikumu grozījumiem Likumā, rosinot papildināt Likuma [2.](https://likumi.lv/ta/id/277779#piel2) vai [3.pielikumā](https://likumi.lv/ta/id/277779#piel3) noteikto peļņas vai zaudējumu aprēķinu shēmu. Priekšlikums paredz papildināt posteni “Neto apgrozījums” jaunu apakšposteni, kurā tiktu norādīti ieņēmumi no sniegtajiem būvniecības pakalpojumiem. Tas ļautu precīzi un pilnā mērā novērtēt konkrēta būvkomersanta maksājamās valsts nodevas apmēra atbilstību normatīvo aktu prasībām vai arī pamatojumu valsts nodevas samazinājumam, un uzraugošā institūcija spētu pārliecināties par valsts nodevas samaksas atbilstību normatīvo aktu prasībām.  **Tiesiskā regulējuma mērķis un būtība**  Likumprojekts izstrādāts, lai atbilstoši dotajiem uzdevumiem:  1) uzlabotu finanšu pārskata informācijas salīdzināmību globālā mērogā, pilnveidojot finanšu pārskata posteņu atzīšanas, novērtēšanas un norādīšanas normas atbilstoši SGS prasībām. Lai izpildītu šos uzdevumus, likumprojekta:  - 1.pants paredz papildināt Likuma 3. pantu ar 6.1 daļu, kas atsevišķām sabiedrībām, kad tās pārstāj būt par regulētā tirgus dalībniecēm, dotu tiesības sagatavot gada pārskatus arī turpmāk atbilstoši SGS,  - 2.pants paredz precizēt pārvērtēšanas rezerves veidošanas noteikumus, aizstāt Likuma 33.panta otrās daļas otrajā teikumā vārdus “vērtības samazinājuma korekcijas” ar vārdiem “vērtības samazinājumu”, lai regulējumu saskaņotu SGS;  2) uzlabotu pētniecības un attīstības statistikas datu iegūšanu, tai skaitā izmantojot Valsts ieņēmumu dienesta Elektroniskās deklarēšanas sistēmas resursus. Lai izpildītu šo uzdevumu, likumprojekta 3.pants paredz papildināt Likuma 53.panta pirmo daļu ar 17.punktu, kas noteiktu, ka Likuma izpratnē vidējām un lielām sabiedrībā ir pienākums finanšu pārskata pielikumā sniegt arī detalizētu informāciju par pētniecības un attīstības izmaksām;  3) uzlabotu datu iegūšanu par būvniecības pakalpojumu sniegšanu izmantojot Valsts ieņēmumu dienesta Elektroniskās deklarēšanas sistēmas resursus, kas atvieglos valsts nodevas par reģistrācijas darbībām būvkomersantu reģistrā administrēšanu. Lai izpildītu šo uzdevumu, likumprojekta:  - 5.pants paredz likuma 2.pielikuma “Peļņas vai zaudējumu aprēķina shēma vertikālā formā (klasificēta pēc izdevumu veidiem)” 1.punktu “Neto apgrozījums” papildināt ar jaunu apakšposteni, kurā norāda apgrozījumu no sniegtajiem būvniecības pakalpojumiem;  - 6.pants paredz likuma 3.pielikuma “Peļņas vai zaudējumu aprēķina shēma vertikālā formā (klasificēta pēc izdevumu funkcijas)” 1.punktu “Neto apgrozījums” papildināt ar jaunu apakšposteni, kurā norāda apgrozījumu no sniegtajiem būvniecības pakalpojumiem.  Atzīmējam, ka saskaņā ar Likuma 15.panta pirmajā daļā dotajiem pilnvarojumiem ir izdoti Ministru kabineta 2015. gada 22. decembra noteikumi Nr.775 “Gada pārskatu un konsolidēto gada pārskatu likuma piemērošanas noteikumi”. Pēc likumprojekta pieņemšanas šo noteikumu 9.nodaļa “Pētniecības un attīstības pasākumu un sabiedrībā radītu nemateriālo ieguldījumu klasifikācijas nosacījumiem neatbilstošu bezķermenisku lietu norādīšana finanšu pārskatā” tiks papildināta ar jaunu 194.1 punktu šādā redakcijā:  “194.1 “Piemērojot likuma 53. panta pirmās daļas 17. punkta prasības, sabiedrība finanšu pārskata pielikumā sniedz informāciju par pārskata gadā:  194.1 1. bilancē iekļautām (kapitalizētām attīstības izmaksām);  194.1 2. izdevumos norakstītām pētniecības un attīstības izmaksām;  194.1 3. pētniecībā un attīstībā nodarbināto darbinieku skaitu un viņiem aprēķinātās atlīdzības kopsummu;  194.1 4. saņemto valsts finansējumu pētniecības un attīstības darbu veikšanai;  194.1 5. noslēgtiem līgumiem par pētniecības darbu izpildi ar citiem uzņēmumiem.”  Attiecīgi būs jāpapildina arī Ministru kabineta 2016. gada 21. jūnija noteikumu Nr.399 “Noteikumi par sabiedrību sagatavoto finanšu pārskatu vai konsolidēto finanšu pārskatu elektroniskā noraksta formu” pielikums “Finanšu pārskata pielikums vai piezīmes”.  Ar likumprojektu paredzēts arī novērst radušos neskaidrību attiecībā uz Grāmatvedības direktīvas prasību pārņemšanu, tādēļ likumprojekta 3.punkts paredz papildināt Likuma 53.panta pirmās daļas 9.punktu pēc vārdiem “līdzdalības apliecības” ar vārdiem “konvertējamas obligācijas”.  Likumprojekta 4.punktā paredzēts Likuma Pārejas noteikumus papildināt ar 9. punktu, paredzot, ka likumprojekta 3.pantā paredzētais Likuma 53. panta pirmās daļas jaunais 17.punkts ir attiecināms uz gada pārskatiem un konsolidētajiem gada pārskatiem, sākot ar 2021. pārskata gadu. |
| 3. | Projekta izstrādē iesaistītās institūcijas un publiskas personas kapitālsabiedrības | Saskaņā ar Ministru kabineta 2014. gada 16. septembra noteikumu Nr. 553 "Latvijas Pētniecības un inovācijas stratēģiskās padomes nolikums" 7. punktu un Ministru prezidenta 2019. gada 10. jūnija rīkojumu Nr. 149 apstiprinātā Latvijas Pētniecības un inovācijas stratēģiskā padome (turpmāk – Padome). Likumprojekta 3.pantā paredzētais grozījums par likuma 53.panta pirmās daļas papildināšanu ar 17.punktu, lai noteiktu prasību finanšu pārskata pielikumā sniegt detalizētu informāciju par pētniecības un attīstības izmaksām, pieņemts zināšanai un atbalstīts Padomes 2021. gada 30. jūnija sēdē. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmēs komercsabiedrības, kas pārstāj būt par regulētā tirgus dalībniecēm, kā arī vidējās un lielās komercsabiedrības, kuras ir Likuma subjekti. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts tieši neietekmēs tautsaimniecību un uzņēmējdarbības vidi.  Likumprojektā paredzētais regulējums nepalielinās šīs sadaļas 1.punktā minēto personu administratīvo slogu, bet gan nodrošinās iespēju izvēlēties starp SGS un Likumā noteikto finanšu pārskatu sagatavošanas regulējumu, kā arī uzlabos pētniecības un attīstības statistikas datu iegūšanas iespējas. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | **2021** | | Turpmākie trīs gadi (*euro*) | | | | |
| **2022** | | **2023** | | **2024** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023.gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamat-budžets, tai skaitā ieņēmumi no maksas pakalpoju-miem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. paš-valdību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 9 965 | 0 | 0 | 0 | 0 | 0 |
| 2.1. valsts pamat-budžets | 0 | 9 965 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. paš-valdību budžets | 0 | 0 | 0 | 0 | 0 | 0 | 0 |
| 3. Finansiā-lā ietekme | 0 | -9 965 | 0 | 0 | 0 | 0 | 0 |
| 3.1. valsts pamat-budžets | 0 | -9 965 | 0 | 0 | 0 | 0 | 0 |
| 3.2. speciā-lais budžets | 0 | 0 | 0 | 0 | 0 | 0 | 0 |
| 3.3. paš-valdību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēša-nai (kompensē-jošu izdevumu samazinā-jumu norāda ar "+" zīmi) | X | +9 965 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamat-budžets | 0 | 0 | 0 | 0 |
| 5.2. speciā-lais budžets | 0 | 0 | 0 | 0 |
| 5.3. paš-valdību budžets | 0 | 0 | 0 | 0 |
| 6. Detali-zēts ieņēmumu un izdevumu aprēķins (ja nepiecie-šams, detalizētu ieņēmumu un izdevumu aprēķinu var pievienot anotācijas pielikumā) | Nepieciešamo izmaiņu veikšanai Valsts ieņēmumu dienesta informācijas sistēmās 2021.gadā ir nepieciešams finansējums 9 964,35 EUR apmērā (ar PVN), tai skaitā:   * Elektroniskās deklarēšanas sistēmā (EDS) – 5 880,60 EUR; * Nodokļu informācijas sistēma (NIS) – 4 083,75 EUR. | | | | | | |
| 6.1. detali-zēts ieņēmumu aprēķins |
| 6.2. detali-zēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | 2021.gadā nepieciešamo izmaiņu veikšanai Valsts ieņēmumu dienesta informācijas sistēmās nepieciešamais finansējums 9 965 EUR apmērā tiks nodrošināts Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros. | | | | | | |

|  |  |  |  |
| --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | |
| 1. | Saistītie tiesību aktu projekti | | Pēc likumprojekta “Grozījumi Gada pārskatu un konsolidēto gada pārskatu likumā”pieņemšanas būs nepieciešams izdarīt grozījumus Ministru kabineta 2015.gada 22.decembra noteikumos Nr.775 “Gada pārskatu un konsolidēto gada pārskatu likuma piemērošanas noteikumi”. |
| 2. | | Atbildīgā institūcija | Finanšu ministrija. |
| 3. | | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Projekts šo jomu neskar. | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Nav. | | |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Projekts šo jomu neskar. | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Nav attiecināms. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Nav attiecināms. | | | |
| Cita informācija | | Nav. | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Projekts šo jomu neskar. | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzziņa par likumprojektu publicēta Finanšu ministrijas tīmekļa vietnē sadaļā “Sabiedrības līdzdalība” - “Tiesību aktu projekti” - “Grāmatvedības politika.” Līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.  Plānots, ka pēc likumprojekta pieņemšanas Finanšu ministrijas pārstāvji sniegs skaidrojumus par to sanāksmēs, konferencēs, kā arī preses izdevumos. |
| 2. | Sabiedrības līdzdalība projekta izstrādē | Informācija par likumprojektu 2021.gada 19.jūlijā publicēta Finanšu ministrijas tīmekļa vietnē sadaļā “Sabiedrības līdzdalība” - “Tiesību aktu projekti” - “Grāmatvedības politika” (<https://www.fm.gov.lv/lv/likumprojekts-grozijumi-gada-parskatu-un-konsolideto-gada-parskatu-likuma>) un Valsts kancelejas tīmekļa sadaļā “Sabiedrības līdzdalība” (<https://mk.gov.lv/content/ministru-kabineta-diskusiju-dokumenti>).  Likumprojekts tika nosūtīts viedokļa sniegšanai Latvijas Zvērinātu revidentu asociācijai un Latvijas Republikas Grāmatvežu asociācijai.  Sabiedrības līdzdalības periodā tika saņemts priekšlikums no Latvijas Republikas Ārpakalpojumu grāmatvežu asociācijas par papildu pienākumu noteikšanu likumā personām, kuras sagatavo un paraksta gada pārskatu vai konsolidēto gada pārskatu, attiecībā uz šo pārskatu iesniegšanu Valsts ieņēmumu dienesta Elektroniskajā deklarēšanas sistēmā. |
| 3. | Sabiedrības līdzdalības rezultāti | Latvijas Zvērinātu revidentu asociācija un Latvijas Republikas Grāmatvežu asociācija izskatīja likumprojektu un informēja, ka par to iebildumu vai papildinājumu nav.  Latvijas Republikas Ārpakalpojumu grāmatvežu asociācijas priekšlikums tika izvērtētsdarba grupas, kas izveidotaar Finanšu ministrijas 2018.gada 3.maija rīkojumu Nr.150 jauna grāmatvedības likuma projekta un uz jaunā likuma pamata izdodamo Ministru kabineta noteikumu projektuizstrādei (turpmāk – darba grupa), 2021.gada 5.augusta sēdē, kurā piedalījās arī Valsts ieņēmumu dienesta pārstāvji, bet privāto sektoru pārstāvēja Latvijas Zvērinātu revidentu asociācijas, Latvijas Republikas Grāmatvežu asociācijas, Latvijas Republikas Ārpakalpojumu grāmatvežu asociācijas un Latvijas tirdzniecības un rūpniecības kameras pārstāvji. Darba grupa minēto priekšlikumu neatbalstīja, jo priekšlikumā minētais attiecas uz katra uzņēmuma (arī grāmatvedības ārpakalpojuma sniedzēja) iekšējās kontroles jomu, kā arī grāmatveža ētiku. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekmes uz pārvaldes funkcijām un institucionālo struktūru. Projekta izpildes rezultātā nenotiks jaunu institūciju izveide, esošu institūciju likvidācija un reorganizācija. Projektam nav paredzēta ietekme uz institūciju cilvēkresursiem. |
| 3. | Cita informācija | Nav. |

Finanšu ministrs J.Reirs

A.Priede, 67083866

[arta.priede@fm.gov.lv](mailto:arta.priede@fm.gov.lv)

G.Majevska, 67095616

[gunta.majevska@fm.gov.lv](mailto:gunta.majevska@fm.gov.lv)